Kvennalið Snæfells tapaði fyrir Haukum 87 : 70 í gærkvöld þegar liðin áttust við í Hafnarfirði í Lengjubikarnum í körfubolta . Jafnræði var með liðunum framan af leiknum sem einkenndist af góðri vörn og var staðan 14:13 fyrir Hauka eftir fyrsta leikhluta . Haukakonur héldu síðan forskoti sínu í öðrum leikhluta og höfðu yfir í hálfleik 31 : 29 . Áfram var fremur jafnt með liðunum í þriðja leikhluta og náði Snæfell að komast einu stigi yfir á tímabili . Heimamenn bættu þó um betur og höfðu yfir að leikhlutanum loknum 56 : 50 . Fjórði leikhluti var síðan erfiður viðfangs fyrir Snæfell þar sem Haukakonur léku við hvurn sinn fingur jafnt í sókn sem vörn . Þær uppskáru að endingu sautján stiga sigur eins og lokatölurnar gefa til kynna . Chynna Unique Brown var stigahæst í liði Snæfells í leiknum með 22 stig en á eftir henni kom Guðrún Gróa Þorsteinsdóttir með 20 stig og 16 fráköst . Þá skoruðu Hildur Sigurðardóttir 17 stig , Eva Margrét Kristjánsdóttir 9 og Aníta Sæþórsdóttir 2 . Næsti leikur Snæfells er á morgun gegn Njarðvík í Stykkishólmi en það er síðasti leikur liðsins í riðlakeppni Lengjubikarsins . Leikurinn hefst kl. 15 .